平生八見女而存者五人比又得女少稷作詩見寬次韵謝之
作者：韓元吉
朝代：宋

paragraphs: 漸老思似續，撫懷良惘然。
空餘歲寒心，凜凜松柏堅。
平生孔明婦，貧賤房且專。
生女不生男，造物寧我偏。
孌彼五嬌兒，弄瓦相隨肩。
人言可禦盜，無乃繆以千。
囊金不辦嫁，擇婿那敢全。
今年又增一，比比安求旃。
覺貧與覺富，可笑還可憐。
向來兩童烏，泡幻隨變遷。
應門固未計，疇復與我玄。
我家豈無人，文章紹編箋。
經心不能釋，欲語氣已填。
筮言晚當見，默禱資明蠲。
行年且四十，那得慰眼前。
陶公謂勝無，此論吾師焉。
舒宣儻可待，弓裘猶足傳。
今者事方殷，煩君費詩篇。
君詩妙難敵，巨刃迎小鮮。
炯炯明月珠，一一照眼圓。
吁嗟人生事，歲月如奔川。
豈不舒我憂，熊羆夢豐年。
蓬門亦何祥，但見巾帨懸。
會當亦添丁，荷鋤賦歸田。
老妻鼓掌笑，子意將誰愆。
須知百男惡，未若一女賢。
矧子四壁空，蓋頭無尺椽。
兒女分所定，底用相鑱鐫。
尚應具扁舟，江湖窮泝沿。
爲君聘絡秀，椎牛事烹煎。